Perspective demografice europene

                                                                                                         


1. Aspecte privin declinul demografic în Europa

Europa cunoaşte astăzi schimbări demografice fără precedent prin amploarea şi gravitatea lor.
După faza baby boom, care a marcat ţările occidentale, după cel de-al doilea război mondial, Europa a ajuns după anumiţi demografi în faza de „modernitate demografică” sau „a doua tranziţie demografică”, caracterizată printr-o natalitate foarte scăzută, de 1,5 copii/femeie.


Cei 4,73 milioane de nou-născuţi în Europa, în ultimii 25 de ani, acoperă cu puţin cele 4,53 milioane de decese. Soldul de 185 000 de indivizi se datorează creşterii speranţei de viaţă. Aceasta înseamnă că populaţia europeană îmbătrâneşte iar noii-născuţi nu sunt suficient de numeroşi pentru a asigura viitorul Europei.


Se impune, deci, pe plan politic, o acţiune. Astfel, s-a lansat, în primăvara anului trecut, de către Comisia Europeană, Cartea Verde „În faţa schimbărilor demografice, o nouă solidaritate între generaţii”.

Toate ţările europene au, după o lungă perioadă, o natalitate inferioară celei de 2,1 copii/femeie, nivelul actual fiind de 1,46, nivel care nu a mai existat, pe timp de pace.


Fenomenul baby boom, care a marcat Europa de Vest, după al doilea război mondial şi care şi-a avut perioada de vârf în anii `60, va rămâne în istorie ca o excepţie, cu un indicator de natalitate cuprins între 2,6 şi 3 copii/femeie.


Pe de o parte, este o ruptură cu perioada anilor `30, caracterizată printr-o slabă natalitate. Pe de altă parte, a urmat o perioadă similară, când indicatorul de natalitate, care se diminuase în anii `65, scade mult sub 2,1 copii/femeie. În Europa celor 15 ţări, în perioada 1970-1975, coeficientul de natalitate a scăzut de la 2,38 la 1,96 şi a continuat să scadă, ajungând la 1,5, în 2002.


Pentru noile state membre ale Uniunii Europene, care n-au cunoscut fenomenul baby boom dar au cunoscut efectele politicii nataliste a ţărilor comuniste, trecerea sub nivelul de 2,1 a avut loc în perioada 1985 şi 1990. Evoluţia a fost mai rapidă decât în Vest şi mai brutală, astfel încât, numărul de copii/femeie este inferior celui din vechile state membre. Ca urmare, Europa, cu 1,46 copii/femeie este într-o situaţie demografică alarmantă.


Totuşi, acest fenomen a intervenit cu decalaje de timp care reflectă, în general, diferenţele culturale şi religioase.


Situaţia de faţă este una de excepţie, întrucât un nivel al natalităţii atât de slab nu s-a atins decât temporar, în circumstanţe speciale, precum cele de război sau de epidemie.

În 1950, persoanele în vârstă reprezentau cam 9,1% din populaţie, în ţările europene. Această proporţie ajunge la 12,7% în 1975, la 14,5% în 1993, 15,7% în 2000 şi 16,5% în 2004. 

În numeroase ţări aportul imigranţilor este crucial pentru asigurarea creşterii populaţiei. Nivelul natalităţii este peste tot sub nivelul de reînnoire a populaţiei (2,1 copii/femeie), în unele state membre fiind chiar sub 1,5 copii/ femeie.


Totuşi, europenii nu au numărul de copii pe care şi-l doresc, aceasta sugerând probleme din cele mai diverse pe care le au cuplurile, cum sunt cele de creştere ale copiilor sau cele de asigurare a unei locuinţe.


Dacă Europa doreşte să stopeze această tendinţă de declin demografic, familiile trebuie să fie încurajate prin politici publice să permită atât femeilor cât şi bărbaţilor să poată îmbina viaţa familială cu cea profesională. În plus, familia va continua să joace un rol important în solidaritatea între generaţii.


Uniunea Europeană va trebui să cunoască mai bine situaţia din familiile din diferite state membre, în special în domeniul locurilor de muncă, a veniturilor pentru familiile monoparentale, a accesului la locuinţe, la servicii sociale şi la servicii pentru îngrijirea persoanelor în vârstă.


Este nevoie să se pună urgent în aplicare Agenda de la Lisabona, punându-se accentul pe politici privind o mai puternică participare a forţei de muncă, mai ales pentru anumite categorii precum femeile, tinerii şi persoanele în vârstă şi creşterea productivităţii.


Este necesar să se modernizeze sistemul de protecţie socială, în special sistemul de pensii, astfel încât să se asigure mobilitatea financiară şi socială şi să se permită ameliorarea efectelor bătrâneţii.

Aceste schimbări demografice sunt consecinţa a trei fenomene:

· Creşterea continuă a speranţei de viaţă. Acesta este rezultatul progresului considerabil din domeniul sănătăţii şi al calităţii vieţii. Va trebui, în schimb, să se diminueze diferenţa speranţei de viaţă dintre bărbaţi şi femei. Se poate ca patru generaţii să facă parte din aceeaşi familie, deşi nu mai trăiesc împreună, ca altădată.

· Creşterea efectivă a generaţiei de peste 60 de ani se va face simţită până în 2030, când generaţia „baby boom” va îmbătrâni.

· Un nivel scăzut al natalităţii. Generaţia „baby boom”  a avut mai puţini copii decât predecesoarele ei. Numeroşi factori explică această natalitate scăzută: dificultăţi privind inserţia profesională, criza locuinţelor, împăcarea vieţii profesionale cu cea de familie. Nivelul natalităţii este peste tot inferior celui de înnoire a generaţiilor.

Societatea cunoaşte, de asemenea, importante schimbări de structură: sunt mai mulţi angajaţi în vârstă (55-64 ani), mai mulţi pensionari în vârstă (65-79 ani), persoane foarte în vârstă (de peste 80 ani), mai puţini copii, tineri şi adulţi cu putere de muncă. Trecerea de la o etapă la alta a vieţii a devenit mai complexă (terminarea studiilor, accesul la locul de muncă, primul copil).
Politicile publice europene şi naţionale trebuie să ţină cont de schimbările demografice. În numeroase state membre această adaptare a devenit deja o prioritate politică. Pentru a compensa scăderea progresivă a populaţiei active, Uniunea Europeană creează condiţii pentru o puternică participare a forţei de muncă, în special a femeilor şi a persoanelor în vârstă, încurajează investiţia în capitalul uman, ridicarea nivelului productivităţii, în urma reformelor economice şi cele din cercetare – inovare. Totodată, un efort suplimentar este necesar în realizarea inserţiei tinerilor, care trebuie acceptaţi cu itinerariul lor neliniar, cu alternanţe între locul de muncă, studii, şomaj, recalificare sau creşterea nivelului de competenţă.
În acest context, noua agendă socială a Uniunii Europene va trebui să aprofundeze dezbaterea pe fondul acestor probleme, cu respectarea competenţelor. Însă, numeroase probleme legate de schimbările demografice revin exclusiv statelor membre, autorităţilor regionale sau partenerilor sociali.
2. Provocările demografice europene
Cele trei cauze ale îmbătrânirii demografice se găsesc peste tot în Europa, dar cu o mare diversitate de situaţii. Uniunea Europeană nu mai posedă un „motor demografic”. 

Natalitatea scăzută este o temă pentru autorităţile politice.  Europenii au o natalitate care nu asigură reînnoirea populaţiei. Anchetele relevă, de asemenea, diferenţa dintre numărul de copii pe care şi-i doresc europenii şi numărul pe care îl au, adică 1,5 copii/femeie în loc de 2,3 copii/femeie. Aceasta înseamnă că mecanismele care să permită cuplurilor să aibă copiii pe care şi-i doresc nu funcţionează.
Problemele curente cu care se confruntă cuplurile ar fi: accesul tardiv la locul de muncă, locuinţele scumpe, lipsa stimulentelor (alocaţii familiale, concedii parentale, servicii în domeniul îngrijirii copiilor, egalitatea remunerării).

Uniunea Europeană a făcut eforturi semnificative pentru egalitatea între bărbaţi şi femei, în plus, a dezvoltat o coordonare a politicilor naţionale de protecţie socială.

Temele în dezbatere sunt: 

· Soluţii pentru concilierea vieţii profesionale cu cea privată;

· O repartiţie mai echilibrată a responsabilităţilor domestice şi familiale între bărbaţi şi femei;
· Femeilor care doresc să aibă copii dar în acelaşi timp să şi lucreze trebuie să li se creeze condiţiile necesare. Pentru asta este nevoie ca unităţile de învăţământ să aibă un orar compatibil cu cel al părinţilor, un regim de lucru flexibil, astfel încât să se asigure copilului prezenţa unui părinte.

· Îmbunătăţirea serviciilor de îngrijire pentru copii (creşe, grădiniţe etc) ca şi cele de îngrijire a persoanelor în vârstă;

· Accesul părinţilor, mai ales a celor tineri, pe piaţa muncii, pentru a răspunde nevoilor lor de carieră şi în acelaşi să poată avea numărul de copii dorit.

3. Contribuţia posibilă a imigrării
Imigrarea ar putea contribui la compensarea scăderii populaţiei, până în 2025, chiar dacă aceasta nu poate rezolva toate problemele legate de îmbătrânirea populaţiei.

Aşa cum reiese din Cartea Verde, fluxul migrator ar fi din ce în ce mai necesar pentru a satisface nevoile mâinii de lucru şi pentru a asigura prosperitatea Europei. Imigraţia economică va fi, în mare parte, şi o imigraţie de populare. Aceasta presupune asigurarea unei gestiuni eficace şi transparente de acordare a cetăţeniei şi punere în aplicare a politicilor proactive de integrare şi egalitate a şanselor, realizându-se un echilibru între drepturile şi obligaţiile imigranţilor cât şi ale societăţii.
Deschiderea faţă de fenomenul migraţiei, în vederea combaterii îmbătrânirii demografice, face obiectul unei dezbateri atât la nivel naţional, cât şi la nivel european.
Consiliul European de la Salonic, din iunie 2003, a subliniat că „politica europeană în problema integrării imigranţilor va trebui să contribuie la relevarea noilor provocări demografice şi economice cu care Europa este acum confruntată”.

4. O nouă solidaritate între generaţii

Schimbările demografice sunt în curs de a da contur unei noi societăţi, aceste schimbări accelerându-se după 2010: din ce în ce mai puţini tineri şi adulţi, din ce în ce mai multe persoane în vârstă care lucrează, din ce în ce mai mulţi pensionari şi din ce în ce mai multe persoane foarte în vârstă (peste 80 de ani). Societatea va trebui să inventeze noi mijloace pentru a pune în valoare potenţialul pe care-l reprezintă cei tineri şi cei mai în vârstă. 
Copiii şi tinerii vor trebui să facă schimbul cu o generaţie mai numeroasă decât ei. Nivelul şi formarea acestora este sensibil superioară celor mai în vârstă. Aceasta permite un nivel de productivitate şi o capacitate de adaptare superioară faţă de generaţia precedentă. Totodată, Uniunea Europeană trebuie să aibă în vedere că tinerii devin o resursă rară, care nu este suficient pusă în valoare, deoarece tinerii întâmpină dificultăţi de integrare în societate. Nivelul şomajului pentru tinerii sub 25 de ani este de 17,9% comparativ cu 7,7% pentru cei de peste 25 de ani. 

Tinerii sunt în mod special expuşi riscului de sărăcie: 19% a celor între 16 şi 24 de ani faţă de 12%  a celor între 25 şi 64 de ani şi 17% pentru cei cu vârsta de peste 65 de ani.
Tinerii se confruntă, printre altele, cu discriminarea de vârstă şi a lipsei de experienţă profesională, agravată uneori şi de alţi factori gen, origine socială sau rasială, care sunt obstacole pentru integrarea în viaţa activă a societăţii.

Calificarea obţinută în şcoală nu este întotdeauna adecvată nevoilor societăţii cunoaşterii. De asemenea, nivelul de eşec şcolar este preocupant. În 2002, în jur de 16,5% dintre tinerii cu vârsta între 18 şi 24 de ani părăseau şcoala fără calificare. Cauzele sunt multiple. Măsurile luate în familiile cu copii la vârsta şcolară, asociate cu modernizarea sistemului de învăţământ, trebuie să ajute la combaterea acestui fenomen.

În plus, şi copii sunt expuşi riscului de sărăcie. Acest risc este agravat pentru cei care trăiesc în familiile monoparentale. O consecinţă este abandonul social precoce, care poate fi accentuat încă odată, pe termen mediu, de riscurile de sărăcie pentru tineri.
Sistemul educativ va fi deci confruntat cu o problemă importantă: a se continua ridicarea nivelului de formare iniţial, dar cu un parcurs flexibil. De exemplu, tinerii să alterneze formarea profesională cu ocuparea unui loc de muncă, răspunzând astfel nevoilor economiei.
Combaterea fenomenului de îmbătrânire demografică nu se va putea realiza într-o manieră mecanică. Partenerii sociali, puterile publice, actorii locali va trebui să se gândească la îmbunătăţirea etapelor inserţiei sociale, ţinând cont de discriminările care pot afecta tinerii.

Obiectivele europene au în vedere prevenirea şomajului de lungă durată a tinerilor, lupta împotriva eşecului şcolar şi evaluarea a nivelui de formare iniţial. Fondurile structurale au şi o astfel de destinaţie.
5. O abordare globală a „ciclului de viaţă” activă

Din 2005 numărul „tinerilor adulţi” (25-39 ani) va scădea, astfel încât, între anii 2010 şi 2030 se va ajunge la 16%. În paralel, va creşte numărul celor de peste 55 de ani, cu 9,6% între anii 2005 şi 2010 şi cu 15,5% între 2010 şi 2030. Ca urmare, angajatorii vor trebui să profite de calificările şi experienţa celor aşa-zişi „îmbătrâniţi”.

Tinerii activi pot dori să dipună de mai mult timp pentru copiii lor şi să lucreze mai mult într-o altă etapă a vieţii. Aceasta presupune o nouă organizare a muncii, mai adaptabilă şi mai flexibilă, în care schimbările demografice pot contribui. Evoluţia tehnologică oferă o oportunitate de îmbunătăţire a concilierii dintre viaţa de familie şi viaţa profesională.
Calitatea locurilor de muncă şi a mediului de lucru vor conta foarte mult în păstrarea locului de muncă, reducându-se riscurile de accident şi îmbunătăţindu-se starea de sănătate a muncitorilor, mai ales a celor mai în vârstă. Anticiparea restructurărilor va contribui la o mai bună gestionare a ciclului de viaţă activ. Va trebui, de asemenea, să se dezvolte o evoluţie comportamentală şi o luptă eficientă împotriva discriminărilor.
Odată cu favorizarea tranziţiei către societatea cunoaşterii, politicile comunitare promovează modernizarea organizării muncii, definirea strategiilor de formare pe parcursul întregii vieţi, calitatea mediului de muncă şi „îmbătrânirea activă”, în special o creştere a salariilor la vârsta medie. Schimbările demografice întăresc importanţa acestor politici scoţând în evidenţă probleme noi.

La nivelul Uniunii Europene, temele în dezbatere sunt:

· Modernizarea organizării muncii, astfel încât să ţinem cont de nevoile specifice pentru fiecare grupă de vârstă;
·  Integrarea tinerelor cupluri în viaţa activă, astfel încât să-şi crească copiii, să se formeze profesional şi să poată răspunde exigenţelor de pe piaţa muncii;
· Crearea condiţiilor pentru cei mai în vârstă să muncească mai bine;
· Adaptarea organizării muncii la o nouă repartiţie între generaţii, cu mai puţini tineri şi mai mulţi angajaţi mai în vârstă în întreprinderi.
6. Un nou loc în societate pentru „seniori”

Numărul „seniorilor” (65-79 ani) va creşte foarte mult după 2010 şi până în 2030, în jur de 37,4%. Ei vor fi mai activi, cu o sănătate mai bună, dacă tendinţele actuale se vor menţine. Ei vor fi şi mai înstăriţi, vor avea pensii suficiente şi economii chiar mai multe decât predecesorii lor şi decât copiii lor.

Seniorii din mai multe ţări schimbă din ce în ce mai mult o regiune cu alta sau o ţară cu alta. Mobilitatea nu mai este caracteristică doar tinerilor sau celor activi. Consumul lor se orientează către noi bunuri şi servicii. Ei doresc să participe activ la viaţa socială; rolul lor este deja considerabil în sectorul asociativ. Ei vor putea să-şi continue viaţa profesională sau să combine un loc de muncă cu timp parţial cu pensia, fenomen în plină expansiune în Statele Unite, unde 18,5% dintre persoanele între 65 şi 74 de ani sunt active, spre deosebire de Uniunea Europeană unde doar 5,6% din persoanele din acest segment îşi continuă activitatea.
Coordonarea europeană a reformelor în domeniul pensiilor promite o tranziţie suplă între viaţa activă şi pensie. 

Temele în dezbatere sunt:

· Să se poată fixa o vârstă legală de pensionare sau o pensionare flexibilă şi progresivă;
· Să se permită participarea „seniorilor” la viaţa economică şi socială, cu noi forme de loc de muncă sau alte forme de stimulare financiară;
· Să se dezvolte activităţi pentru angajaţii „seniori” în sectorul asociativ şi de economie socială;
· Cum se va acompania mobilitatea pensionarilor între statele membre, în special în materie de protecţie socială şi îngrijirea sănătăţii?
· Investiţii în domeniul sănătăţii astfel încât europenii să continue să beneficieze de creşterea speranţei de viaţă şi de o bună sănătate.
7. Solidaritatea cu persoanele foarte în vârstă

Datorită creşterii constante a speranţei de viaţă, numărul persoanelor foarte în vârstă (peste 80 de ani) va creşte cu cca 17,1% între 2005 şi 2010 şi cu 57,1% între 2010 şi 2030. Acestea vor ajunge la cca 34,7 milioane faţă de 18,8 milioane, câte sunt astăzi. Datorită longevităţii diferite între femei şi bărbaţi, numărul femeilor în vârstă va fi mai mare. Nivelul pensiilor pentru femei este semnificativ mai mic decât al bărbaţilor. Femeile au cariere mai scurte şi remuneraţii mai mici pe parcursul activităţii şi în concluzie venituri mult mai mici la bătrâneţe.

Familiile nu vor putea să rezolve singure problemele acestor persoane, fie că sunt dependente sau nu. Cu certitudine că îmbunătăţirea stării de sănătate a generaţiilor de astăzi va permite ca mai târziu aceste persoane să rămână autonome din ce în ce mai mult timp. Îngrijirea persoanelor în vârstă va fi din ce în ce mai mult concentrată pe finalul vieţii. Dar persoanele care vor avea nevoie de îngrijire la finalul vieţii vor fi mult mai multe decât sunt astăzi. În cele mai multe ţări, această sarcină revenea familiei şi mai ales femeilor. Or, acestea vor avea încă un loc de muncă. În plus, din ce în ce mai mulţi copii ajunşi la vârsta adultă, trăiesc departe de părinţi.

Familiile vor trebui, deci, să fie susţinute mai mult decât azi. Acesta va fi rolul serviciilor sociale şi a reţelelor de solidaritate şi îngrijire din cadrul comunităţilor locale. 

8. Politici privind protecţia familiei în diferite state europene
Politica suedeză în domeniul protecţiei familiei se fondează pe principiile universalităţii, egalităţii între sexe, cu prioritate faţă de interesele copilului şi din perspectiva Convenţiei Naţiunilor Unite privind drepturile copilului. 

Pe plan financiar, se urmăreşte reducerea diferenţelor dintre familiile cu copii şi familiile fără copii, făcând cât mai compatibilă viaţa profesională cu cea familială ca şi o susţinere a familiilor aflate în dificultate. Efortul financiar esenţial se face pentru asigurarea parentală (43% din total), urmată de alocaţiile familiale (35%), pensiile (7%), alocaţiile pentru locuinţe (6%), alocaţiile pentru îngrijirea copuiilor cu handicap (4%) şi avansul pentru pensia alimentară (3%). 

Alocaţia familială se acordă pentru copiii de până la 16 ani (20 de ani în cazul continuării studiilor) şi este de 110 Euro.

Alocaţia pentru locuinţă se acordă familiilor cu copii, în funcţie de venit, numărul de copii şi costul locuinţei. Avansul pentru pensia alimentară este de aproximativ 120 de euro de copil, pe lună, în cazul separării părinţilor şi reprezintă o garanţie din partea statului în cazul în care părintele obligat să plătească alocaţia întârzie cu plata.

Asigurarea parentală este alcătuită din trei părţi: asigurarea de maternitate, concediul parental şi concediul temporar pentru copilul bolnav, în vârstă de până la 12 ani. Această sumă reprezintă 80% din salariu dar să nu depăşească 64 euro pe zi.

Durata concediului parental poate fi de 480 de zile (15 luni), şi poate fi efectuat până când copilul împlineşte vârsta de 8 ani. Acesta poate fi fracţionat în tranşe orare. Primele 390 de zile sunt plătite cu 80% din salariu. Părinţii care au venituri mici sau nu au venituri primesc 18 euro pe zi.

Concediul temporar pentru copilul bolnav în vârstă de până la 12 ani  este de maxim 120 de zile, în medie de 7 zile pe an, şi este plătit cu 80% din salariu.

Se mai acordă 10 zile de concediu plătit taţilor („zilele tatălui”), în primele 90 de zile după naşterea copilului.

Această politică permite ca un procent foarte mare de femei să aibă activitate profesională: 85,5% dintre femeile cu vârsta cuprinsă între 25 şi 54 de ani şi doar 4,4% să fie în şomaj.

În ceea ce priveşte unităţile pentru îngrijirea copiilor mici, dezvoltarea intensivă a acestor structuri după anii 1970 şi 1980 nu a fost suficientă, chiar dacă s-a recurs şi la structuri private sau asistenţi maternali.

Din 1995 s-a impus comunităţilor locale crearea de astfel de centre pentru copiii cu vârsta între 1 şi 5 ani, ai căror părinţi lucrează sau îşi continuă studiile. Comunităţile locale acordă subvenţii şi unităţilor private.

Al doilea model european este cel al dilemei care se poate rezuma „Ce sacrific?”, constatat mai ales în Europa mediteraneană (Italia, Spania, Portugalia), ca şi Germania, unde valorile familiale, cu forţa imaginii unei mame casnice şi absenţa susţinerii de către stat, ca şi a şcolii, obligă femeile să facă o alegere. Costurile familiei sunt deci lăsate în sarcina femeii şi se traduc în muncă domestică gratuită.  

Germania este unul dintre statele în care diferenţa dintre numărul femeilor cu copii şi a celor fără copii este de 18 procente. În Vest, numărul structurilor de învăţământ pentru copiii de până la 3 ani este foarte mic (acoperă doar 2,8% din necesar) comparativ cu cele din Est (36,3%). Pentru copiii între 3 şi 6 ani, de când s-a introdus obligaţia legală de a se creea grădiniţe, nivelul de acoperire este foarte bun (86,8% în Vest), dar acestea nu sunt deschise decât dimineaţa, spre deosebire de cele din Est care sunt deschise toată ziua.

În Spania, doar 11% din familiile care au copii cu vârsta de până la trei ani au acces în astfel de structuri de îngrijire pentru copii, cu toate că 92% din familiile cu copii cu vârsta între 3 şi 5 ani sunt şcolarizaţi. Femeile cu o slabă calificare, pentru care costurile de îngrijire ale unui copil sunt foarte ridicate, părăsesc serviciul. Pentru femeile care au un copil mai mic de trei ani şi care rămân active se acordă o alocaţie de 100 de euro pe lună. De îngrijirea persoanelor în vârstă se ocupă tot femeile, care, astfel, întâmpină dificultăţi în menţinerea locului de muncă.

În Italia doar 6,5% din copii au acces în unităţi de învăţământ preşcolar iar unităţile private sunt prea scumpe şi inaccesibile pentru 22% dintre femei, care rămân inactive în loc să ocupe un loc de muncă sau să-şi continue studiile. Măsurile luate pentru a se încuraja înfiinţarea de creşe în oraşe, întreprinderi, cartiere n-au avut efect. Concediul parental, care se acordă din anul 2000, şi măsurile luate de întreprinderi prin reorganizarea timpului de lucru nu au putut compensa lipsa unităţilor de învăţământ pentru copii.

Al treilea model european este cel al „feminismului statului francez”.

Acesta are la bază o lungă tradiţie de susţinere a familiei printr-o gamă completă de instrumente, începând cu cele de finanţare publică a structurile de îngrijire pentru copii şi a unităţilor de învăţământ şi continuând cu politica de susţinere a familiei. 

Pentru cupluri se foloseşte o bază de impozitare comună, care permite să se ţină cont de prezenţa copiilor într-o familie. Familiile monoparentale benificiază de scutiri mai mari de la plata impozitului. Persoanele care muncesc la domiciliu beneficiază de o reducere cu 50% pentru plata taxelor şi cu o suplimentare pentru cei care au copii. Cei care îşi cresc copilul de până la 7 ani în afara căminului beneficiază de o reducere de 25%  la plata impozitului.

De asemenea, întreprinderile beneficiază de un „credit de impozit” de 25% din suma datorată, pentru salariaţii care au copii, în limita a 500 000 de euro pe întreprindere.

Alocaţia familială se acordă familiilor cu doi sau mai mulţi copii şi este de la 117 euro pentru doi copii, până la 570 de euro pentru 5 copii şi cu o suplimentare de 150 de euro pentru fiecare copil în plus.

Se mai acordă şi alte ajutoare cu anumite condiţii: alocaţie şcolară, o primă pentru nou-născuţi sau adopţie etc.

Mai există şi modelul anglo-saxon, unde femeile se situează între „productivism şi limita către sărăcie”. Pentru Regatul Unit, raritatea creşelor, acordarea unui concediu unic de maternitae de 14 săptămâni, care a apărut cu intervenţia unei directive comunitare, nu uşurează munca femeilor. Femeile cu o calificarea optează, mai degrabă, pentru un serviciu cu timp parţial, într-un cadru mai puţin propice egalităţii sexelor. În anumite circumstanţe se acordă o alocaţie pentru familiile monoparentale.

În faţa schimbărilor demografice, Europa va trebui să urmeze trei priorităţi esenţiale:

· Găsirea căii de creştere demografică. Va trebui să ne punem două probleme simple: care este locul pe care îl acordăm copiilor şi dacă dorim să dăm familiilor locul pe care-l merită în societatea europeană. Datorită aplicării Agendei Lisabona (modernizarea sistemului de protecţie socială, creşterea locurilor de muncă pentru femei şi persoanele în vârstă, măsuri novatoare de susţinere a natalităţii şi a imigranţilor), Europa poate să creeze noi oportunităţi de investiţii, de consum şi de bogăţie.

· Crearea unui echilibru între generaţii, organizarea timpului de lucru de-a lungul vieţii, repartizarea beneficiilor şi a nevoilor de finanţare la vârsta pensiei.

· Inventarea de noi tranziţii între etapele vieţii. Tinerii întâmpină greutăţi de inserare la locul de muncă. Un număr crescând de „pensionari tineri” doresc să participe la viaţa socială şi economică. Timpul de studiu se prelungeşte şi tinerii activi au nevoie de timp pentru copiii lor. Această evoluţie schimbă graniţele şi tranziţiile între activitate şi inactivitate.

Uniunea Europeană va trebui să  realizeze o analiză periodică, eventual anuală, a schimbărilor demografice şi impactul lor asupra societăţii. Instrumentele financiare ale Uniunii Europene, în special fondurile structurale, va trebui să fie mai mult folosite în întâmpinarea acestor schimbări.

Coordonarea europeană în politica privind locurile de muncă şi protecţie socială va trebui să integreze dimensiunea schimbărilor demografice. De asemenea, dialogul social european poate conduce la o mai bună gestionare a schimbărilor demografice. 
Dimensiunea schimbărilor demografice trebuie să se integreze în ansamblul politicilor interne şi externe ale Uniunii Europene. 

Politicile din domeniul protecţiei familiei trebuie să se modernizeze şi să conveargă către un model european unde copilul este văzut ca o investiţie în societate.

